b'\n_START_ARTICLE_\nGul bambus\n_START_SECTION_\nBeskrivelse\n_START_PARAGRAPH_\nDe leddelte st\xc3\xa6ngler med de typiske "gr\xc3\xa6sblade" peger klart mod Bambus. Skuddene er helt omsluttet af bl\xc3\xa5gr\xc3\xb8nne hylsterblade det f\xc3\xb8rste \xc3\xa5r. Under dem er st\xc3\xa6nglen m\xc3\xb8rkegr\xc3\xb8n med bl\xc3\xa5lig dug. Fra og med det andet \xc3\xa5r bliver farven mere eller mindre klart gul (det afh\xc3\xa6nger af, om skuddet f\xc3\xa5r lys ind fra siden). Hvis der findes knopper, ses de som sm\xc3\xa5, gulgr\xc3\xb8nne knuder ved kn\xc3\xa6ene. Fra disse knopper dannes der mange korte, forgrenede sideskud fra kn\xc3\xa6ene p\xc3\xa5 st\xc3\xa6nglen. Disse sideskud b\xc3\xa6rer de egentlige l\xc3\xb8vblade._NEWLINE_Blomsterne er typiske gr\xc3\xa6sblomster med n\xc3\xb8gne, h\xc3\xa6ngende st\xc3\xb8vdragere. Hos denne art sker blomstringen f\xc3\xb8rst efter ca. 110 \xc3\xa5rs v\xc3\xa6kst, hvorefter hele planten d\xc3\xb8r. Fr\xc3\xb8ene har form som bygkorn, men de er sorte. De spirer udm\xc3\xa6rket i Danmark._NEWLINE_Rodnettet best\xc3\xa5r af vandrette, leddelte jordst\xc3\xa6ngler, som b\xc3\xa6rer grove tr\xc3\xa6vler\xc3\xb8dder og lyse st\xc3\xa6ngelknopper._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 3 x 5 m (200 x 20 cm/\xc3\xa5r). Bem\xc3\xa6rk, at h\xc3\xb8jdev\xc3\xa6ksten bestemmes af den varmem\xc3\xa6ngde, som rodstokken modtog \xc3\xa5ret f\xc3\xb8r. M\xc3\xa5lene kan anvendes ved udplantning.'